b'\n_START_ARTICLE_\nNick S\xc3\xb6rensen\n_START_SECTION_\nPelityyli\n_START_PARAGRAPH_\nThe Sports Forecaster -sivuston mukaan S\xc3\xb6rensen on raamikas laitahy\xc3\xb6kk\xc3\xa4\xc3\xa4j\xc3\xa4, jolla on hyv\xc3\xa4t maalintekovaistot. H\xc3\xa4n sijoittuu hyvin, omaa hyv\xc3\xa4t k\xc3\xa4det ja laukoo hyvin. S\xc3\xb6rensenin tulisi kehitt\xc3\xa4\xc3\xa4 kuitenkin voimaa, jotta h\xc3\xa4n v\xc3\xa4ltt\xc3\xa4isi paremmin loukkaantumisia, jotka ovat varjostaneet S\xc3\xb6rensenin kehityst\xc3\xa4. H\xc3\xa4n on my\xc3\xb6s melko keskinkertainen luistelija.\n_START_SECTION_\nSeuraura\n_START_PARAGRAPH_\nS\xc3\xb6rensen syntyi Tanskassa, mutta aloitti j\xc3\xa4\xc3\xa4kiekkoilun Ruotsissa Malm\xc3\xb6 Redhawksissa, josta h\xc3\xa4n siirtyi 14-vuotiaana R\xc3\xb6gle BK:hon kaudeksi 2009\xe2\x80\x932010. S\xc3\xb6rensen voitti U16 SM:n maalip\xc3\xb6rssin ja jakoi pistep\xc3\xb6rssin voiton joukkuetoverinsa Oskar Norl\xc3\xb6vin kanssa tehoilla 16+4=20. H\xc3\xa4n voitti kauden p\xc3\xa4\xc3\xa4tteeksi sarjan pronssia. S\xc3\xb6rensen pelasi kauden aikana my\xc3\xb6s R\xc3\xb6glen J18-junioreissa, joiden paras pistemies ja maalintekij\xc3\xa4 h\xc3\xa4n oli J18 Allsvenskanissa tehoilla 9+7=16. Kaudella 2010\xe2\x80\x932011 S\xc3\xb6rensen oli R\xc3\xb6glen J20-junioreiden paras maalintekij\xc3\xa4 ja kolmanneksi paras pistemies tehoilla 18+11=29. H\xc3\xa4n debytoi samalla kaudella my\xc3\xb6s miesten peleiss\xc3\xa4 pelattuaan kuusi ottelua ilman tehopisteit\xc3\xa4 Ruotsin toiseksi korkeimmalla sarjatasolla HockeyAllsvenskanissa._NEWLINE_QMJHL-joukkue Qu\xc3\xa9bec Remparts varasi S\xc3\xb6rensenin 20. pelaajana CHL:n varaustilaisuudessa 2011. H\xc3\xa4n siirtyi joukkueeseen kaudeksi 2011\xe2\x80\x932012 ja pelasi kahdeksan ottelua tehopistein 5+4=9, kunnes Baie-Comeau Drakkarin Jonathan Lessardin polvitaklaus S\xc3\xb6rensenin polveen p\xc3\xa4\xc3\xa4tti h\xc3\xa4nen kautensa jo lokakuussa 2011. Kaudella 2012\xe2\x80\x932013 S\xc3\xb6rensen teki 46 runkosarjaottelussa tehot 20+27=47 ja 11 playoff-ottelussa tehot 7+3=10. H\xc3\xa4n oli pudotuspeleiss\xc3\xa4 Rempartsin paras maalintekij\xc3\xa4. S\xc3\xb6rensen pelasi kauden aikana my\xc3\xb6s CHL Top Prospects Gamessa. _NEWLINE_Anaheim Ducks varasi S\xc3\xb6rensenin toisella kierroksella 45. pelaajana NHL:n varaustilaisuudessa 2013. Kaudella 2013\xe2\x80\x932014 h\xc3\xa4n oli Rempartsin kolmanneksi paras pistemies tehoilla 31+30=61. Kev\xc3\xa4\xc3\xa4n 2014 pudotuspeleiss\xc3\xa4 S\xc3\xb6rensen oli joukkueen paras maalintekij\xc3\xa4 ja jakoi sis\xc3\xa4isen pistep\xc3\xb6rssin voiton Mihail Grigorenkon kanssa tehoilla 6+3=9. Huhtikuussa 2014 h\xc3\xa4n teki kolmivuotisen tulokassopimuksen Anaheim Ducksin kanssa. Toukokuussa seuran kerrottiin lainaavan S\xc3\xb6rensenin kotimaahansa SHL-joukkue Skellefte\xc3\xa5 AIK:hon kaudeksi 2014\xe2\x80\x932015. H\xc3\xa4nen koko syyskautensa meni pilalle rannevamman vuoksi. S\xc3\xb6rensen teki lopulta SHL-debyyttins\xc3\xa4 16. tammikuuta 2015 Fr\xc3\xb6lunda HC:t\xc3\xa4 vastaan. H\xc3\xa4n ker\xc3\xa4si ottelussa yhden kahden minuutin j\xc3\xa4\xc3\xa4hyn. S\xc3\xb6rensen teki SHL-uransa avausmaalin 25. helmikuuta 2015 vieraissa Leksands IF:\xc3\xa4\xc3\xa4 vastaan. H\xc3\xa4n pelasi liigassa kauden aikana 14 runkosarja- ja kahdeksan playoff-ottelua tehopistein 1+3=4. S\xc3\xb6rensen pelasi my\xc3\xb6s yhden Mestarien liigan ottelun. H\xc3\xa4n voitti kauden p\xc3\xa4\xc3\xa4tteeksi SHL-hopeaa._NEWLINE_Kaudeksi 2015\xe2\x80\x932016 Ducks lainasi S\xc3\xb6rensenin edelleen Link\xc3\xb6ping HC:n SHL-joukkueeseen. H\xc3\xa4nen kautensa j\xc3\xa4i loukkaantumisten vuoksi hieman rikkonaiseksi. S\xc3\xb6rensen teki 37 runkosarjaottelussa tehot 10+13=23 ja kuudessa playoff-ottelussa kolme sy\xc3\xb6tt\xc3\xb6pistett\xc3\xa4._NEWLINE_Syksyn 2017 harjoitusleirin p\xc3\xa4\xc3\xa4tteeksi S\xc3\xb6rensen otti paikan Ducksin NHL-kauden 2016\xe2\x80\x932017 avauskokoonpanosta. H\xc3\xa4n teki NHL-debyyttins\xc3\xa4 n\xc3\xa4in ollen runkosarjan avauskierroksella 13. lokakuuta 2016 vieraissa Dallas Starsia vastaan. S\xc3\xb6rensen sai ottelussa j\xc3\xa4\xc3\xa4aikaa 13.04 minuuttia. H\xc3\xa4n ker\xc3\xa4si ottelusta teholukeman -1. S\xc3\xb6rensen pelasi viisi NHL-ottelua tehden yhden sy\xc3\xb6tt\xc3\xb6pisteen, kunnes Ducks l\xc3\xa4hetti h\xc3\xa4net AHL-joukkue San Diego Gullsin vahvuuteen. S\xc3\xb6rensen pelasi siell\xc3\xa4 loppukauden tehden 48 runkosarjaottelussa tehot 10+12=22 ja kahdeksassa playoff-ottelussa tehot 2+2=4._NEWLINE_Kaudeksi 2017\xe2\x80\x932018 S\xc3\xb6rensen palasi kaksivuotisella sopimuksella Link\xc3\xb6ping HC:hen. H\xc3\xa4n oli 14 osumallaan joukkueen toiseksi paras maalintekij\xc3\xa4 Andrew Gordonin j\xc3\xa4lkeen.'